钦定古今图书集成/方舆汇编/职方典/第1131卷 > 《敕赐汉阳大别山禹庙碑》林元
## 钦定古今图书集成/方舆汇编/职方典/第1131卷 > 《敕赐汉阳大别山禹庙碑》林元

大德八年冬十有一月，中书省奏：“湖广行省言，昔禹
治水有功，旧立庙于大别江滨，久废重建，乞赐庙碑，
以崇明祀。”制曰：“可。”命翰林述其事。钦惟圣朝混一海
宇，天下名山大川，古帝先王有功德于民者，莫不秩
祀。稽诸《祭法》，能御大菑则祀之，能捍大患则祀之。且
载禹能修鲧之功，其治洪水，岂非捍御菑患之大者
欤？故舜称之曰：“地平天成，六府三事允治，万世永赖，
乃功”则庙而祀之宜也。荆州之域，江、汉为重；汉、鄂之
山，大、别为表。禹乘四载，随山刊木，导水至于大别，西
则岷、蜀、襄、沔之众流聚焉，南则衡、湘、洞庭之巨浸汇
焉。疏凿排决，亦云劳矣。至于江浒，两矶对峙，顺流东
注，朝贡舟航，浮于海，入于淮，逾于河，达于帝都，此其
故也。曩岁，世祖皇帝六飞南巡，渡江次鄂，驻跸于黄
鹄山。时大别形胜，正当睿览。尝问父老曰：“山头石矶
何名？”吕公对曰：闻唐时有道人吕姓者，吹笛其上。又
问唐前何名，俱不能对。再三问，有对曰：“闻诸古语，云
是禹功，字音讹传”，大称圣意，嘉奖久之。盖以拯溺平
水之功，默契于拯民“水火之心也。今上皇帝嗣承丕
绪，孝思祖武，以鹄山乃黄屋临御之地，诏就压云亭
故址创建大元兴寺，阐世尊慈悲之旨，以演世祖慈
仁之恩。”中书右丞相哈剌哈孙答剌罕，时以平章政
事开省湖广，承制鼎建，不扰而办。丞相又以鹄山、大
别，夹江屏蔽，为鄂、汉唇齿重势，皆世祖亲见而留念
者。汉阳尝拨属江北，奏请仍隶湖广，就大别禹庙旧
基经营缔构，以寄禹功之思。今告落成，非常祠所可
同语。钦想先帝神游风马云车之所至，一统阜康、百
神受职，诚足以慰在天之灵也。然公朝许树丰碑者，
岂徒侈金石之观而已哉！思昔天王使刘定公劳赵
孟于洛汭，刘子曰：“美哉禹功！明德远矣。微禹，吾其鱼
乎？”吾与子弁冕端委，以治民临诸侯，禹之力也。盍亦
远续禹功而大庇民乎？今之江汉，犹河洛也，岳牧可
无缵续之思乎？禹亦有言：“德惟善政，政在养民；水火
金、木土榖，惟修正德；利用厚生，惟和。九叙惟歌，劝之
勿坏。”意谓水土既平之后，天下国家之治常修和而
勿至于坏，俾政得其叙，德可以歌，而人有所劝，则善
也。尽力千载之上，垂念万世之下，其用心果何如哉？
是心也，即世祖“燕翼贻谋”之心也。于是作《迎神》《颂功》
《降福》之章，使典礼者岁时歌而祀之，以扬圣天子嘉
命。

其一曰

新庙翼翼兮，汉水之阳。题榜翚飞兮，昭宣宠光。霓旌
来下兮，神明洋洋。元圭黻冕兮德冠百王。来世瞻仰
兮，何时弥忘。

其二曰

濬川随山兮大别堂堂。乘载莅止兮胼胝度荒。拯民
昏垫兮，功参彼苍。皇武六龙分，江汉是航。念此疏凿
兮心包混茫。不有清问兮禹功曷彰。民而思禹兮其思世皇。

其三曰

天下统一兮今归圣皇。九州耕桑兮暨于荆、扬。《禹贡》
穰穰兮悉登职方。山川神气兮若时雨旸。万世永赖
兮，斯言“允臧。”崇德报功兮纪于太常。笾豆荐嘉兮歌
此乐章。“神之格思兮降福无疆。”